

**ΦΥΣΙΚΟ ΑΝΤΙΚΕΙΜΕΝΟ ΚΕΠΕΑ (ΚΠΕ) ΠΡΑΜΑΝΤΩΝ, ΣΕΠΤΕΜΒΡΙΟΣ 2022**

**ΠΕΡΙΕΧΟΜΕΝΑ**

1. Εισαγωγή 2-3
2. Προγράμματα Σχολικών Μονάδων
	* Τα προγράμματα του ΚΕ.ΠΕ.Α. Πραμάντων 4
	* Αναλυτική περιγραφή των προγραμμάτων 5-25

**ΠΕΡΙΓΡΑΦΗ ΦΥΣΙΚΟΥ ΑΝΤΙΚΕΙΜΕΝΟΥ ΤΟΥ ΚΕ.ΠΕ.Α (Κ.Π.Ε.) ΠΡΑΜΑΝΤΩΝ**

**ΕΙΣΑΓΩΓΗ**

 Το Κέντρο Εκπαίδευσης για το Περιβάλλον και την Αειφορία ΚΕ.ΠΕ.Α.(ΚΠΕ), Πραμάντων είναι αποκεντρωμένη υπηρεσία του ΥΠΑΙΘ και έχει ιδρυθεί με την 66659/Γ7/03.07.2006 Υ.Α. της ΥΠΕΠΘ (ΦΕΚ 993,τ.β./26-7-2006), μετά από πρόταση του πρώην Δήμου Πραμάντων. Το 2011 συγχωνεύτηκε με το Κ.Π.Ε. Κόνιτσας, ενώ με το αριθμ. πρωτ. 209548/Δ2/22-12-2014 έγγραφο του ΥΠΑΙΘ επαναλειτούργησε αυτόνομα. Από τον Ιούνιο του 2015 έχει στελεχωθεί με την Φ.36/3112/29.05.2015 Απόφαση της ΠΕΔΙΕΚ Ηπείρου, ενώ η ουσιαστική λειτουργία του ξεκίνησε τον Σεπτέμβριο του 2015 με την έναρξη της νέας σχολικής χρονιάς.

 Είναι περιφερειακού τύπου ΚΕ.ΠΕ.Α (Κ.Π.Ε.) και η έδρα του είναι τα Πράμαντα του Δήμου Βορείων Τζουμέρκων. Στεγάζεται σε πτέρυγα του Γυμνασίου - Λυκείου Πραμάντων που παραχωρήθηκαν και διαμορφώθηκαν κατάλληλα για τη λειτουργία του. Διαθέτει όλες τις απαραίτητες υποδομές όπως χώρο υποδοχής, εκθεσιακό χώρο, αίθουσα πολλαπλών χρήσεων, αίθουσα δραστηριοτήτων μαθητικών ομάδων - εργαστήριο, γραφεία, τουαλέτες, αποθηκευτικούς χώρους κ.ά. Σε μικρή απόσταση από το Κέντρο βρίσκεται το σύγχρονο και πλήρως ανακαινισμένο Συνεδριακό Κέντρο του Δήμου το οποίο παραχωρείται για χρήση στο ΚΕ.ΠΕ.Α. (Κ.Π.Ε.) μετά από σχετικό αίτημα.

 Το δυσπρόσιτο της περιοχής, σε συνδυασμό με το κακό οδικό δίκτυο, καθιστούν τις μονοήμερες επισκέψεις σχολικών μονάδων στα Πράμαντα, που είναι η έδρα του Κ.Π.Ε. και του Δήμου Βορείων Τζουμέρκων, δύσκολες. Τα λεωφορεία από τα κοντινότερα αστικά κέντρα, Ιωάννινα και Άρτα, χρειάζονται περίπου 4 ώρες (με επιστροφή) για να εκτελέσουν τα δρομολόγια προς και από τα Πράμαντα. Το αποτέλεσμα είναι οι μαθητικές ομάδες να επιλέγουν λιγότερες μονοήμερες δράσεις στην έδρα του Κ.Π.Ε., καθώς αυτές, εκ των πραγμάτων, διαρκούν λιγότερο από ότι η διαδρομή με το λεωφορείο στο σύνολό της. Προκειμένου να αυξηθεί η επισκεψιμότητα στα μονοήμερα προγράμματα επιλέχθηκαν πεδία σε σχετικά κοντινή απόσταση από την πόλη των Ιωαννίνων και τους μεγάλους οδικούς άξονες (Εθνική οδός, Εγνατία Οδός) και στα όρια του Δήμου Βορείων Τζουμέρκων όπου και το ΚΕ.ΠΕ.Α. (ΚΠΕ) έχει την έδρα του.

 Αναπόφευκτα οι δράσεις στην έδρα του Κ.Π.Ε. βασίστηκαν και βασίζονται στα πολυήμερα προγράμματα, τα οποία αποτελούν και το έρεισμα της λειτουργίας του Κέντρου στα Πράμαντα, όχι μόνο για τις δυνατότητες που προσφέρουν για την ανάδειξη του πλούσιου φυσικού περιβάλλοντος της περιοχής μέσα από τις εκπαιδευτικές δράσεις, αλλά και για οικονομικούς και κοινωνικούς λόγους. Έκτος από τα οφέλη που αποκομίζουν οι μαθητές κατά τη διάρκεια της παραμονής τους στην περιοχή, αξιοποιούνται οι εγκαταστάσεις του Κ.Π.Ε. για τις οποίες ο Δήμος επένδυσε σημαντικά χρηματικά ποσά. Από την άλλη οι κάτοικοι της περιοχής αισθάνονται ότι η παρουσία και, κυρίως, η παραμονή των μαθητών στην έδρα του Κ.Π.Ε. βοηθά στην άρση της απομόνωσής της κι ενισχύει την τοπική κοινωνία τόσο ψυχολογικά όσο και οικονομικά.

 Σύμφωνα με τον νέο **Νόμο 4823/2021 του Υ.ΠΑΙ.Θ.  “Αναβάθμιση του σχολείου, ενδυνάμωση των εκπαιδευτικών και άλλες διατάξεις” , άρθρο 18, παρ. 3., η** περιοχή αρμοδιότητας κάθε Κ.Ε.ΠΕ.Α. εκτείνεται στην περιοχή αρμοδιότητας των Διευθύνσεων Πρωτοβάθμιας και Δευτεροβάθμιας Εκπαίδευσης της έδρας τους. Αν σε μία περιοχή δεν λειτουργεί Κ.Ε.ΠΕ.Α. ή λειτουργούν περισσότερα από ένα Κ.Ε.ΠΕ.Α., η περιοχή αρμοδιότητάς τους καθορίζεται με απόφαση του Περιφερειακού Διευθυντή Εκπαίδευσης, σύμφωνα με την παρ. 5 του άρθρου 29 , ύστερα από γνώμη των Προϊσταμένων των Κ.Ε.ΠΕ.Α .

 Στα πλαίσια αυτά το ΚΕ.ΠΕ.Α. Πραμάντων μελετά το ενδεχόμενο υλοποίησης και νέων προγραμμάτων στην περιοχή ευθύνης που θα ορίσει η Περιφερειακή Διευθύντρια Εκπ/σης , στα όρια του Νομού και πέρα από τα όρια του Δήμου Βορείων Τζουμέρκων όπου και η έδρα του ΚΕ.ΠΕ.Α. Σε αυτή την περίπτωση θα ενημερώσουμε άμεσα το ΥΠΑΙΘ και το ΙΝΕΔΙΒΙΜ.

 **Προγράμματα Σχολικών Μονάδων.**

**Α. ΤΑ ΠΡΟΓΡΑΜΜΑΤΑ ΤΟΥ Κ.Π.Ε ΠΡΑΜΑΝΤΩΝ**

* Το Σχολείο του Δάσους και η Εκπαίδευση του Μικρού Δέντρου
* Άραχθος, ο αγγελιοφόρος των βουνών
* ΧΥΤΑ Ελληνικού : το χοροστάσι των απορριμμάτων
* Γλυπτά και ανάγλυφα της Απείρου Χώρας - Από το μουσείο της Γης στο Μουσείο Σύγχρονης Τέχνης "Θ. Παπαγιάννης".
* Τα μυστικά του Σπηλαίου της Ανεμότρυπας
* Η διαθήκη της Μητέρας Γης και οι κληρονόμοι της Χώρας του Αθάμα
* Εθνικό Πάρκο Τζουμέρκων, Περιστερίου και Χαράδρας Αράχθου
* Φυσικό περιβάλλον και ιστορικό τοπίο των Τζουμέρκων
* Τοπία και τόποι λατρείας : η πνευματική διάσταση της Περιβαλλοντικής Εκπαίδευσης
* Εν σώματι υγιεί - Υπαίθριες δραστηριότητες και Περιβαλλοντική Εκπαίδευση

**ΑΝΑΛΥΤΙΚΗ ΠΕΡΙΓΡΑΦΗ ΠΡΟΓΡΑΜΜΑΤΩΝ**

**ΠΡΟΓΡΑΜΜΑ 1.**

**ΤΙΤΛΟΣ : ΤΟ ΣΧΟΛΕΙΟ ΤΟΥ ΔΑΣΟΥΣ ΚΑΙ Η ΕΚΠΑΙΔΕΥΣΗ ΤΟΥ ΜΙΚΡΟΥ ΔΕΝΤΡΟΥ**

 **ΘΕΜΑΤΙΚΟΣ ΑΞΟΝΑΣ** : Δάσος

 **ΟΜΑΔΑ ΣΤΟΧΟΣ** : Μαθητές νηπιαγωγείου, δημοτικού

 **ΔΙΑΡΚΕΙΑ** : Μονοήμερο

 **ΠΕΔΙΟ ΥΛΟΠΟΙΗΣΗΣ** : Λάζαινα Δήμου Βορείων Τζουμέρκων

 **ΕΠΙΛΟΓΗ ΠΡΟΓΡΑΜΜΑΤΟΣ**

Μια από τις βασικότερες και κλασικότερες θεματικές των προγραμμάτων Περιβαλλοντικής Εκπαίδευσης που υλοποιούνται τόσο στα Κ.Π.Ε. όσο και στα πλαίσια προγραμμάτων σχολικών δραστηριοτήτων είναι το δάσος. Ο τίτλος του εν λόγω προγράμματος είναι εμπνευσμένος από το μυθιστόρημα του Φόρεστ Κάρτερ «Η εκπαίδευση του Μικρού Δέντρου» που κυκλοφόρησε το 1977 και είχε παγκόσμια απήχηση, καθώς μέσα από τις σελίδες του οι αναγνώστες ανακαλύπτουν μια εναλλακτική οπτική σ’ έναν μηχανιστικό και υλιστικό κόσμο. Ο μικρός ήρωας του έργου μακριά από την πόλη και τους ρυθμούς της μαθαίνει να ζει μέσα στη φύση υπακούοντας τους νόμους της. Γνωρίζει το σώμα του και μαθαίνει να προσαρμόζεται στις συνθήκες του δάσους. Σύντομα αυτό αποβαίνει όχι ένας ανερμήνευτος τόπος αλλά ένα σχολείο.

Εξήντα χρόνια πριν είχε κυκλοφορήσει στη χώρα μας το αναγνωστικό του Ζαχαρία Παπαντωνίου «Τα ψηλά βουνά». Η έκδοσή του ήταν ενταγμένη σε μια νέα αντίληψη για τη φύση και το περιβάλλον σε συνδυασμό με την εισαγωγή στην εκπαίδευση του σχολείου εργασίας, του σχολικού κήπου, της διδασκαλίας φυσιογνωστικών μαθημάτων, της επαφής των παιδιών με τη φύση μέσα από εκδρομές που πραγματοποιούνταν στο δάσος ή με τη διδασκαλία μαθημάτων στο ύπαιθρο. Στις μέρες μας, έναν αιώνα μετά, παρόμοιες καινοτόμες δράσεις κάνουν την εμφάνισή τους κι εφαρμόζονται πιλοτικά, όπως το Σχολείο του Δάσους (Forest School), ένας θεσμός που υφίσταται εδώ και αρκετά χρόνια σε πολλές χώρες και στοχεύει κυρίως στην ψυχοκινητική και συναισθηματική ανάπτυξη των παιδιών μέσα από δραστηριότητες που λαμβάνουν χώρα στο δάσος.

**ΣΚΟΠΟΣ**

H συνειδητοποίηση της σπουδαιότητας του δάσους για την προστασία του εδάφους, του ευρύτερου περιβάλλοντος και της ανθρώπινης ζωής, για τον κύκλο του νερού, του διοξειδίου του άνθρακα και του οξυγόνου, τη βιοποικιλότητα και τη σταθεροποίηση του κλίματος της Γης, καθώς και η αξιοποίησή του ως πεδίο ανάπτυξης δραστηριοτήτων που καλλιεργούν την πολλαπλή νοημοσύνη των μαθητών.

**ΣΤΟΧΟΙ**

 **Γνωστικοί** : να γνωρίσουν και να διακρίνουν τους διάφορους τύπους δασών, να κατανοήσουν τις σχέσεις αλληλεπίδρασης των βιοτικών και αβιοτικών παραγόντων που συνιστούν ένα δασικό οικοσύστημα, να αξιολογούν την πολύπλευρη και πολυπαραμετρική προσφορά και τις ωφέλειες του δάσους, να περιγράφουν τις ανθρώπινες παρεμβάσεις και τους κινδύνους που απειλούν την ισορροπία του.

 **Ψυχοκινητικοί** : μέσα από τις ποικίλες δραστηριότητες που λαμβάνουν χώρα στο πεδίο να αναπτύξουν την πολλαπλή νοημοσύνη, να αξιοποιούν υλικά της φύσης για απλές κατασκευές και παιχνίδια, μέσα από την ομαδοσυνεργατικότητα να αξιοποιούν κριτικά τις πληροφορίες που συλλέγουν για τις περιβαλλοντικές, παραγωγικές και κοινωνικοπολιτιστικές λειτουργίες του δάσους αλλά και τους κινδύνους που το απειλούν.

 **Συναισθηματικοί** : Η καλλιέργεια των αξιών και η διαμόρφωση στάσεων και συμπεριφορών απέναντι στην προστασία των δασών που με τη σειρά τους θα οδηγήσουν στη **συμμετοχή και ανάληψη δράσης** για τη διεκδίκηση ανάληψης από το κράτος αλλά και από διάφορους φορείς μέτρων και πρωτοβουλιών που θα εξασφαλίζουν την αειφορική διαχείρισή τους.

 ***Υλοποιώντας*** το παραπάνω πρόγραμμα με μαθητές στο πεδίο (στην περιοχή Λάζαινα) χρησιμοποιούμε διάφορα υλικά για να γίνει η προσέγγιση στο Δάσος πιο ελκυστική και για να υπάρχει ενεργή συμμετοχή των μαθητών. Τα υλικά αυτά είναι ***πυξίδα*** (προσανατολισμός), ***μεγεθυντικός φακός***, ***φτυαράκια, σκαλιστηράκια*** ***και κυάλια*** (ανακαλυπτική μέθοδος), ***σχοινιά (τριχιές) χονδρά*** ( δραστηριότητες όπως παλιά-κούνια στο δέντρο-, διελκυστίνδα- κοντράρονται οι αλεπούδες με τις κότες ή οι λύκοι με τα πρόβατα- , σαλίγκαρος, το ποταμάκι που διασχίζει το Δάσος και ότι άλλο που μπορεί να εμπνεύσει η ομάδα).

**ΠΡΟΓΡΑΜΜΑ 2.**

 **ΤΙΤΛΟΣ : ΑΡΑΧΘΟΣ, Ο ΑΓΓΕΛΙΟΦΟΡΟΣ ΤΩΝ ΒΟΥΝΩΝ**

 **ΘΕΜΑΤΙΚΟΣ ΑΞΟΝΑΣ** : Νερό, ποτάμι

 **ΟΜΑΔΑ ΣΤΟΧΟΣ** : Μαθητές δημοτικού, γυμνασίου, λυκείου

 **ΔΙΑΡΚΕΙΑ** : Μονοήμερο

 **ΠΕΔΙΟ ΥΛΟΠΟΙΗΣΗΣ** : Γέφυρα Πλάκας

 **ΕΠΙΛΟΓΗ ΠΡΟΓΡΑΜΜΑΤΟΣ**

Η ορογένεση της Πίνδου και οι γεωλογικοί σχηματισμοί που σμιλεύτηκαν στο πέρασμα των γεωλογικών αιώνων έπαιξαν αναμφισβήτητα καταλυτικό ρόλο στη διαμόρφωση και εξέλιξη του φυσικού και ανθρωπογενούς περιβάλλοντος της Ηπείρου ως οι σημαντικότεροι ρυθμιστές του κλίματος και της υδρογεωγραφίας της ευρύτερης περιοχής. Δεν είναι τυχαίος ο χαρακτηρισμός της Πίνδου ως «βρυσομάνα» καθώς τα αμέτρητα ρυάκια που ξεκινούν από τα βουνά της συμβάλλουν μεταξύ τους δημιουργώντας μεγαλύτερα υδάτινα ρεύματα, τα ποτάμια. Κατά το ρου τους παρασύρουν φερτά υλικά που τα αποθέτουν στις όχθες και στις εκβολές τους διαμορφώνοντας το τοπίο.

Ο ποταμός Άραχθος είναι ο όγδοος μεγαλύτερος ποταμός της χώρας και ίσως ο εντυπωσιακότερος της Ηπείρου. Πηγάζει από τη Βόρεια Πίνδο και συμβάλλουν σ’ αυτόν οι παραπόταμοί του Μετσοβίτικος, Ζαγορίτικος και Καλαρρύτικος. ενώ η ομώνυμη χαράδρα από την οποία διέρχεται είναι τμήμα του Εθνικού Πάρκου που περιλαμβάνει ακόμη τα όρη Περιστερίου και Τζουμέρκων. Μετά από μια διαδρομή 110 περίπου χιλιομέτρων καταλήγει στον Αμβρακικό Κόλπο. Οι αποθέσεις του συνέβαλαν στο σχηματισμό των λιμνοθαλασσών Λογαρού, Ροδιά και Τσουκαλιό που αποτελούν τμήμα της ιδιαίτερα σημαντικής προστατευόμενης περιοχής Υγροτόπων Αμβρακικού.

Εκτός από τη συμβολή του στη βιοποικιλότητα των περιοχών που διέρχεται, ο Άραχθος έπαιξε σημαντικό ρόλο στο ιστορικό – πολιτισμικό και κοινωνικό – οικονομικό γίγνεσθαι. Η ανάγκη για επικοινωνία, που προϋπέθετε τη διάβασή του, στάθηκε η αιτία και η αφορμή για την κατασκευή σημαντικών μνημείων της λαϊκής αρχιτεκτονικής όπως το μεγαλύτερο μονότοξο γεφύρι των Βαλκανίων στην Πλάκα – που δεν άντεξε και κατέρρευσε υποκύπτοντας στα ορμητικά νερά και τα φερτά υλικά που κατέβασε το ποτάμι το Φεβρουάριο του 2015 (έχει ολοκληρωθεί η αποκατάστασή του γεφυρώνοντας όχι μόνο τις δύο όχθες του Αράχθου αλλά και ολόκληρο τον επιστημονικό κόσμο της χώρας)– και το πιο φημισμένο γεφύρι, αυτό της Άρτας, εμπλουτίζοντας παράλληλα και την άυλη πολιτιστική κληρονομιά με τους μύθους, τους θρύλους, τις παραδόσεις και τα τραγούδια. Επί σειρά ετών αποτέλεσε ελληνοτουρκικό σύνορο και διαχρονικό τόπο συνάντησης επαναστατών και ανταρτών.

Στη σύγχρονη εποχή αποτελεί προνομιακό πεδίο αναψυχής και αθλητισμού περιπέτειας, ενώ οι διασκορπισμένες μικρές μονάδες και κυρίως τα δύο μεγάλα υδροηλεκτρικά εργοστάσια στο Πουρνάρι και τον Άγιο Νικόλαο από τη μια συμβάλλουν στην εθνική και τοπική οικονομία, με την αξιοποίηση των υδάτων του Αράχθου ως ανανεώσιμη πηγή ενέργειας, κι από την άλλη εγείρουν ερωτήματα για τις περιβαλλοντικές επιπτώσεις της κατασκευής και της λειτουργίας τους.

**ΣΚΟΠΟΣ**

 Η συνειδητοποίηση της σπουδαιότητας του νερού σε σχέση με την ίδια τη ζωή και τη σύνδεση του με την ανθρώπινη εξέλιξη, της ανάγκης προστασίας των υδάτινων οικοσυστημάτων λόγω της αλόγιστης χρήσης των υδάτινων πόρων και της ποιοτικής τους υποβάθμισης και παράλληλα της κατανόησης της πολύπλευρης προσφοράς του Αράχθου (περιβαλλοντική, κοινωνική, οικονομική, πολιτιστική) και του αιτήματος για την αειφορική του διαχείριση.

**ΣΤΟΧΟΙ**

 **Γνωστικοί :** να αντιληφθούν τη ζωτική σημασία του υδάτινου στοιχείου, να κατανοήσουν το βιοχημικό κύκλο του νερού, να κατονομάζουν και να διακρίνουν τα είδη των υδάτινων οικοσυστημάτων, να αποκτήσουν συνολική εικόνα του ρου του Αράχθου από τις πηγές μέχρι και τις εκβολές του στον Αμβρακικό κόλπο, να αναγνωρίζουν βασικά είδη χλωρίδας πανίδας που αναπτύσσονται σε όλα τα τμήματα του ποταμού, να πληροφορηθούν για τη σύνδεση του ποταμού με την ιστορία και τον πολιτισμό της περιοχής, να εντοπίζουν τα προβλήματα που απειλούν την ισορροπία των επιμέρους οικοσυστημάτων που επηρεάζονται άμεσα ή έμμεσα από τον Άραχθο.

 **Ψυχοκινητικοί :** να μπορούν να χρησιμοποιούν απλά όργανα και εργαλεία για να κάνουν μετρήσεις και υπολογισμούς, να μπορούν να αξιολογούν τις προϋποθέσεις κατασκευής ενός έργου σε μια παραποτάμια τοποθεσία (φράγμα, γέφυρα), μέσα από τις ποικίλες δραστηριότητες που λαμβάνουν χώρα στο πεδίο να αναπτύξουν την πολλαπλή νοημοσύνη, να αξιοποιούν υλικά της φύσης για απλές κατασκευές και παιχνίδια, μέσα από την ομαδοσυνεργατικότητα να αξιοποιούν κριτικά τις πληροφορίες που συλλέγουν για τις περιβαλλοντικές, παραγωγικές και κοινωνικοπολιτιστικές λειτουργίες του ποταμιού αλλά και τους κινδύνους που το απειλούν.

 **Συναισθηματικοί :** Η καλλιέργεια των αξιών και η διαμόρφωση **στάσεων και συμπεριφορών** απέναντι στην προστασία του υδάτινου οικοσυστήματος του Αράχθου που με τη σειρά τους θα οδηγήσουν στη **συμμετοχή και ανάληψη δράσης** για τη διεκδίκηση ανάληψης από το κράτος αλλά και από διάφορους φορείς μέτρων και πρωτοβουλιών που θα εξασφαλίζουν την αειφορική διαχείρισή του.

***Υλοποιώντας*** το παραπάνω πρόγραμμα με μαθητές στο πεδίο (ποταμός ‘Αραχθος) , για την καλύτερη κατανόηση του ποτάμιου οικοσυστήματος και την ενεργή συμμετοχή τους, χρησιμοποιούμε διάφορα υλικά όπως ***απόχες***, ***κουβαδάκια με καπάκι-μεγεθυντικό φακό, μεγεθυντικούς φακούς γενικότερα, ταινίες μέτρησης ph, Αλτίμετρο για τη μέτρηση του υψομέτρου, θερμόμετρα εξωτερικού χώρου και εδάφους αλλά και φτυαράκια*** για να σκάβουν και να ανακαλύπτουν ζωντανούς οργανισμούς του ποταμού και για μεγαλύτερες ηλικίες ***πιστόλια σιλικόνης και χαρτόνια*** από υλικά της ανακύκλωσης για την δημιουργία (με βότσαλα που οι μαθητές συλλέγουν στο ποτάμι) ομοιώματος της ξακουστής Γέφυρας Πλάκας που δεσπόζει στον Άραχθο.

**ΠΡΟΓΡΑΜΜΑ 3.**

**ΤΙΤΛΟΣ : ΧΥΤΑ ΕΛΛΗΝΙΚΟΥ - ΤΟ ΧΟΡΟΣΤΑΣΙ ΤΩΝ ΑΠΟΡΡΙΜΜΑΤΩΝ**

**ΘΕΜΑΤΙΚΟΣ ΑΞΟΝΑΣ** : Διαχείριση απορριμμάτων

**ΟΜΑΔΑ ΣΤΟΧΟΣ** : Μαθητές νηπιαγωγείου, δημοτικού, γυμνασίου, λυκείου

 **ΔΙΑΡΚΕΙΑ** : Μονοήμερο

**ΠΕΔΙΟ ΥΛΟΠΟΙΗΣΗΣ** : Ελληνικό Δήμου Βορείων Τζουμέρκων

**ΕΠΙΛΟΓΗ ΠΡΟΓΡΑΜΜΑΤΟΣ**

Η αστικοποίηση, ο σύγχρονος τρόπος ζωής και οι καταναλωτικές συνήθειες, οι οποίες στο δυτικό κόσμο προβάλλονται ή/και πολλές φορές επιβάλλονται έμμεσα ως ανάγκες, έχουν ως αποτέλεσμα την εξάντληση των φυσικών πόρων και τη συσσώρευση απορριμμάτων και αποβλήτων που επιβαρύνουν το περιβάλλον. Η διαχείρισή τους στη χώρα μας αποτελεί ένα από τα μεγαλύτερα περιβαλλοντικά προβλήματα, ενώ πολύ συχνά οι λύσεις που προκρίνονται δημιουργούν αντιπαραθέσεις, κυρίως για την επιλογή των χώρων υγειονομικής ταφής των απορριμμάτων ή υπολειμμάτων (ΧΥΤΑ ή ΧΥΤΥ).

Στην περιοχή του Ελληνικού του Δήμου Βορείων Τζουμέρκων, μερικά χιλιόμετρα ΝΑ της πόλης των Ιωαννίνων, εδώ και μερικά χρόνια λειτουργεί ΧΥΤΑ δίνοντας τέλος στην ανεξέλεγκτη απόθεση πάσης φύσεων απορριμμάτων και αποβλήτων στο ΧΑΔΑ της Δουρούτης. Η χωροθέτηση και λειτουργία του ΧΥΤΑ προκάλεσε θύελλα αντιδράσεων από πολλές κοινωνικές ομάδες με διαμαρτυρίες και αποκλεισμούς. Σήμερα ο ΧΥΤΑ Ελληνικού λειτουργεί κανονικά αλλά δεν έχουν πάψει οι καταγγελίες για παραλείψεις και κακοτεχνίες που μολύνουν τον υδροφόρο ορίζοντα της περιοχής.

**ΣΚΟΠΟΣ**

Ο προσδιορισμός της σχέσης μεταξύ φυσικών πόρων και των σύγχρονων καταναλωτικών συνηθειών και η συνειδητοποίηση ότι τόσο η ατομική όσο και η συλλογική συμπεριφορά μπορεί να συμβάλουν δραστικά στη μείωση και διαχείριση των απορριμμάτων στη κατεύθυνση της προστασίας του περιβάλλοντος.

**ΣΤΟΧΟΙ**

 **Γνωστικοί** : να γνωρίσουν τους σύγχρονους τρόπους διαχείρισης των απορριμμάτων, να πληροφορηθούν για τη λειτουργία και τα κριτήρια επιλογής ενός τόπου για τη δημιουργία ενός ΧΥΤΑ (περιβαλλοντικές επιπτώσεις), να αντιληφθούν την περιβαλλοντική και οικονομική αξία της ανακύκλωσης και να συνειδητοποιήσουν ότι ο σύγχρονος τρόπος ζωής και οι καταναλωτικές μας συνήθειες έχουν άμεση επίπτωση στην εξάντληση των φυσικών πόρων και στην παραγωγή απορριμμάτων και αποβλήτων, η διαχείριση των οποίων επηρεάζει την ποιότητα του φυσικού περιβάλλοντος.

 **Ψυχοκινητικοί** : να ασκηθούν στο διαχωρισμό των ανακυκλώσιμων υλικών, να αξιοποιούν ανακυκλώσιμα υλικά για απλές κατασκευές ή ακόμη και τη δημιουργία ευφάνταστων μικρών έργων τέχνης, μέσα από την ομαδοσυνεργατικότητα να αξιοποιούν κριτικά τις πληροφορίες που συλλέγουν για τη λειτουργία, τη χρησιμότητα αλλά και τις αντιδράσεις που προκαλεί χωροθέτηση ενός ΧΥΤΑ.

 **Συναισθηματικοί** : Η καλλιέργεια των αξιών και η διαμόρφωση στάσεων και συμπεριφορών απέναντι στο θέμα της παραγωγής και διαχείρισης των απορριμμάτων που με τη σειρά τους θα οδηγήσουν στη **συμμετοχή και ανάληψη δράσης** για τη διεκδίκηση καλύτερης ποιότητας ζωής στη γειτονιά, στη συνοικία ή την πόλη που ζουν.

 ***Υλοποιώντας*** το πρόγραμμα αυτό, τα υλικά που χρησιμοποιούμε αφορούν σε ***πιστόλια σιλικόνης*** (για κατασκευές από υλικά της ανακύκλωσης), ***σύρμα μαλακό*** (χειροτεχνίας) αλουμινίου, ***ψαλίδια.***

**ΠΡΟΓΡΑΜΜΑ 4.**

 **ΤΙΤΛΟΣ : ΓΛΥΠΤΑ ΚΑΙ ΑΝΑΓΛΥΦΑ ΤΗΣ ΑΠΕΙΡΟΥ ΧΩΡΑΣ - ΑΠΟ ΤΟ ΜΟΥΣΕΙΟ ΤΗΣ ΓΗΣ ΣΤΟ ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ "Θ. ΠΑΠΑΓΙΑΝΝΗΣ'**

 **ΘΕΜΑΤΙΚΟΣ ΑΞΟΝΑΣ** : Τέχνη της Γης (Land Art) - Μουσειοπαιδαγωγική και Π.Ε.

 **ΟΜΑΔΑ ΣΤΟΧΟΣ** : Μαθητές νηπιαγωγείου, δημοτικού, γυμνασίου, λυκείου

 **ΔΙΑΡΚΕΙΑ** : Μονοήμερο

**ΠΕΔΙΟ ΥΛΟΠΟΙΗΣΗΣ** : Ελληνικό Δήμου Βορείων Τζουμέρκων

**ΕΠΙΛΟΓΗ ΠΡΟΓΡΑΜΜΑΤΟΣ**

Το έντονο ανάγλυφο της Απείρου Χώρας, όπως αποκαλούσαν οι αρχαίοι την Ήπειρο, καθόρισε σε μεγάλο βαθμό τη ζωή, τις ασχολίες και τον πολιτισμό των κατοίκων της περιοχής από την αρχαιότητα ως και τις μέρες μας. Οι μνήμες της ηπειρωτικής γης, όπως αυτές είναι αποτυπωμένες στους γεώτοπούς της και δη στην ευρύτερη περιοχή του Δήμου Βορείων Τζουμέρκων είναι άρρηκτα συνδεδεμένες με τις μνήμες και τον πολιτισμό των κατοίκων της.

Το Μουσείο Σύγχρονης Τέχνης που δημιούργησε ο γλύπτης Θεόδωρος Παπαγιάννης στο Ελληνικό έρχεται να συμβάλει προς την κατεύθυνση της προβολής αυτής της πολιτιστικής ιδιαιτερότητας μέσα από την τέχνη της γλυπτικής. *Μιας γλυπτικής που έρχεται από τα βάθη των αιώνων αλλά και μιας άλλης με έργα που ενσωματώνουν τα διδάγματα της σύγχρονης αντίληψης της τέχνης με εγκαταστάσεις, περιβάλλοντα και έργα με οικολογικές και περιβαλλοντολογικές ευαισθησίες*, όπως αναφέρει χαρακτηριστικά ο ίδιος ο καλλιτέχνης.

Τα γλυπτά, φιλοτεχνημένα σε μεγάλο βαθμό από ανακυκλώσιμα υλικά και «σκουπίδια», δεν περιορίζονται στο χώρο του Μουσείου και στον αύλειο χώρο του. Τοποθετημένα στην είσοδο του χωριού αλλά και κατά τη διαδρομή από το χωριό ως το μοναστήρι της Τσούκας δίνουν τη δυνατότητα στον επισκέπτη να αφουγκραστεί το διάλογό τους με το ανάγλυφο της περιοχής και το διαχρονικό οικολογικό μήνυμα της ένωσης του ανθρώπου με τη φύση.

**ΣΚΟΠΟΣ**

Η ευαισθητοποίηση των μαθητών απέναντι στα σύγχρονα οικολογικά και περιβαλλοντικά ζητήματα μέσα από την επαφή τους με τα πρωτογενή στοιχεία της τέχνης και την επίσκεψή τους σε χώρους πολιτισμικής αναφοράς, όπου ατομικές και συλλογικές μνήμες και βιώματα μετουσιώνονται σε έργα τέχνης που ανασύρουν αρχέτυπα του λαϊκού πολιτισμού και τα μετασχηματίζουν.

**ΣΤΟΧΟΙ**

 **Γνωστικοί** : να αντιληφθούν την επίδραση του ανάγλυφου της περιοχής στη ζωή, τις ασχολίες και τον πολιτισμό των ανθρώπων, να κατανοήσουν τη σχέση αλληλεπίδρασης του φυσικού και του ανθρωπογενούς περιβάλλοντος, να συνειδητοποιήσουν ότι η ηπειρωτική γη με την τραχιά διαμόρφωση, τους γλυπτικούς ορεινούς της όγκους και την πέτρινη αρχιτεκτονική της αφυπνίζει την ενδιάθετη καλλιτεχνική ροπή και υπαγορεύει την αυστηρότητα και το σεβασμό στη χρήση των φυσικών πόρων και υλικών, να εξοικειωθούν με μια μορφή σύγχρονης τέχνης, όπως αυτή της Τέχνης της Γης (Land Art),

 **Ψυχοκινητικοί** : να αναπτύξουν δεξιότητες καλλιτεχνικής έκφρασης, δεξιότητες ενδοπροσωπικής και διαπροσωπικής επικοινωνίας, να ασκηθούν στην ανάπτυξη πολιτισμικής συνείδησης μέσα από την κατανόηση θεμελιωδών συνιστωσών των έργων τέχνης όπως οι περιβαλλοντικές και κοινωνικές συνθήκες που τα καθορίζουν και οι ψυχολογικές και συναισθηματικές συνιστώσες τους, καθώς και να αξιοποιούν υλικά για απλές κατασκευές ή ακόμη και για τη δημιουργία ευφάνταστων μικρών έργων τέχνης.

 **Συναισθηματικοί** : Η καλλιέργεια των αξιών και η διαμόρφωση στάσεων και συμπεριφορών απέναντι στο θέμα του σεβασμού του φυσικού περιβάλλοντος και την ανάδειξη της πολιτιστικής κληρονομιάς που με τη σειρά τους θα οδηγήσουν στη **συμμετοχή και ανάληψη δράσης** για τη διεκδίκηση της προστασίας όλων όσων συνθέτουν την «ταυτότητά» μας.

 ***Υλοποιώντας*** το, χρησιμοποιούμε ***χαρτί του μέτρου και μαρκαδόρους.***

**ΠΡΟΓΡΑΜΜΑ 5.**

 **ΤΙΤΛΟΣ : ΤΑ ΜΥΣΤΙΚΑ ΤΟΥ ΣΠΗΛΑΙΟΥ ΤΗΣ ΑΝΕΜΟΤΡΥΠΑΣ**

 **ΘΕΜΑΤΙΚΟΣ ΑΞΟΝΑΣ** : Γεωλογική κληρονομιά

**ΟΜΑΔΑ ΣΤΟΧΟΣ** : Μαθητές δημοτικού, γυμνασίου, λυκείου

 **ΔΙΑΡΚΕΙΑ** : Μονοήμερο

 **ΠΕΔΙΟ ΥΛΟΠΟΙΗΣΗΣ** : Πράμαντα - Σπήλαιο Ανεμότρυπας

**ΕΠΙΛΟΓΗ ΠΡΟΓΡΑΜΜΑΤΟΣ**

Ένα από τα εντυπωσιακότερα και πιο μυστηριακά γεωλογικά φαινόμενα είναι ο σχηματισμός των σπηλαίων. Η ιδιαίτερη σχέση που αναπτύχθηκε ανάμεσα σ’ αυτά και τον άνθρωπο ανάγεται, σύμφωνα με τα μέχρι σήμερα επιστημονικά στοιχεία, στην Παλαιολιθική Εποχή. Έκτοτε χρησιμοποιήθηκαν ως τόποι προστασίας, κατοικίας, ταφής, λατρείας. Έδωσαν το έναυσμα για καλλιτεχνική δημιουργία (βραχογραφίες στην Αλταμίρα της Ισπανίας, Λασκώ της Γαλλίας, Αλιστράτη Σερρών) για την ανάπτυξη φιλοσοφικών θεωριών (ο μύθος του Σπηλαίου του Πλάτωνα) και αποτέλεσαν σημαντικό επιστημονικό και ερευνητικό πεδίο. Στον ελλαδικό χώρο έχουν καταγραφεί περίπου 11.000 σπήλαια, τα περισσότερα από τα οποία είναι καρστικά, ενώ από αυτά ελάχιστα είναι επισκέψιμα.

Στις αρχές της δεκαετίας του 1960 η περιέργεια δύο νέων παιδιών από τα Πράμαντα, του Γ. Καρακώστα και του Απ. Λάμπρη οδήγησε στην ανακάλυψη σπηλαίου λίγο έξω από το χωριό, το οποίο στη συνέχεια ανέλαβε να εξερευνήσει η αείμνηστη σπηλαιολόγος Άννα Πετροχείλου. Το σπήλαιο της Ανεμότρυπας, όπως ονομάστηκε, καθώς ο δροσερός αέρας που έβγαινε από μία σχισμή του βράχου και δημιουργούσε ρεύμα ήταν η αφορμή για την εξερεύνησή του, αποτελεί σήμερα πόλο έλξης, καθώς μετά την επιστημονική μελέτη του αξιοποιήθηκε κι έγινε προσβάσιμο για τους επισκέπτες. Εντυπωσιάζουν ανάμεσα στα άλλα οι σταλαγμιτικοί και σταλακτιτικοί σχηματισμοί του, οι τρεις χρωματιστές λίμνες του καθώς και η κοίτη ενός υπόγειου ποταμού που χάνεται στα βάθη του. Πρόκειται για έναν σημαντικό γεώτοπο, που πληροί όλες τις προϋποθέσεις για την αξιοποίησή του για εκπαιδευτικούς σκοπούς και όχι μόνο.

**ΣΚΟΠΟΣ**

Η συνειδητοποίηση της πολύπλευρης και πολυπαραμετρικής αξίας των σπηλαίων για το φυσικό περιβάλλον και τις τοπικές κοινωνίες που συνεπάγεται την ανάγκη για τη διατήρηση, την ανάδειξη και την προστασία τους ως αρχεία στα οποία έχουν καταγραφεί οι μνήμες της γης.

**ΣΤΟΧΟΙ**

 **Γνωστικοί** : να γνωρίσουν και να κατανοήσουν τους μηχανισμούς δημιουργίας των σπηλαίων καθώς και των εντυπωσιακών σχηματισμών στο εσωτερικό τους (σταλαγμίτες, σταλακτίτες, λίμνες κ.ά), να συνειδητοποιήσουν ότι το σπήλαιο αποτελεί ένα ιδιαίτερο οικοσύστημα και να μελετήσουν τις σχέσεις αλληλεπίδρασης των βιοτικών και αβιοτικών παραγόντων που τα συνθέτουν, να περιγράψουν τους κινδύνους που απειλούν τα σπήλαια.

 **Ψυχοκινητικοί** : να επεξηγούν τη διαδικασία δημιουργίας σχηματοποίησης στοιχείων του σπηλαίου, να μετρούν και να ελέγχουν τιμές (θερμοκρασία, ph κ.ά) μέσα από τη χρήση διαφόρων οργάνων, να ενεργοποιούν όλες τις αισθήσεις τους και να τις προσαρμόζουν στο περιβάλλον του σπηλαίου.

 **Συναισθηματικοί** : να διερωτώνται σχετικά με τη φέρουσα ικανότητα του σπηλαίου επεξηγώντας τους λόγους που επιβάλλουν περιορισμούς στην επισκεψιμότητα, να καλλιεργούν αξίες και να διαμορφώνουν στάσεις και συμπεριφορές στην κατεύθυνση της προστασίας των σπηλαίων που μακροπρόθεσμα θα οδηγήσουν στη **συμμετοχή και ανάληψη δράσης** για τη διεκδίκηση υιοθέτησης από το κράτος αλλά και από διάφορους φορείς μέτρων και πρωτοβουλιών που θα εξασφαλίζουν την ανάδειξη και διατήρησή τους στα πλαίσια της αειφορίας.

 ***Υλοποιώντας*** το παραπάνω πρόγραμμα χρησιμοποιούμε ***μολύβια και χαρτί του μέτρου*** καφέ (ζωγραφίζουν, οι μαθητές , πάνω σε αυτό βραχογραφίες), ***χαρτόνια*** (κατασκευή νυχτερίδων) και ***μαρκαδόρους***.

**ΠΡΟΓΡΑΜΜΑ 6.**

 **ΤΙΤΛΟΣ : Η ΔΙΑΘΗΚΗ ΤΗΣ ΜΗΤΕΡΑΣ ΓΗΣ ΚΑΙ ΟΙ ΚΛΗΡΟΝΟΜΟΙ ΤΗΣ ΧΩΡΑΣ ΤΟΥ ΑΘΑΜΑ**

**ΘΕΜΑΤΙΚΟΣ ΑΞΟΝΑΣ** : Γεωλογική κληρονομιά - Γεωδιατήρηση

**ΟΜΑΔΑ ΣΤΟΧΟΣ** : Μαθητές δημοτικού, γυμνασίου, λυκείου

 **ΔΙΑΡΚΕΙΑ** : Διήμερο

 **ΠΕΔΙΟ ΥΛΟΠΟΙΗΣΗΣ** : Πράμαντα - Κηπίνα

 **ΕΠΙΛΟΓΗ ΠΡΟΓΡΑΜΜΑΤΟΣ**

*Το παρελθόν της Γης δεν είναι λιγότερο σημαντικό από αυτό των ανθρώπων. Τώρα είναι καιρός να μάθουμε να το προστατεύουμε – και κάνοντάς το, να μάθουμε για το παρελθόν της Γης, να διαβάσουμε αυτό το βιβλίο που γράφηκε πριν από τον ερχομό μας : αυτή είναι η γεωλογική μας κληρονομιά* … Το παραπάνω κείμενο αποτελεί τμήμα της Παγκόσμιας Διακήρυξης των Δικαιωμάτων της Μνήμης της Γης που υπογράφηκε από 100 συμμετέχοντες – εκπροσώπους 30 εθνών στο Πρώτο Παγκόσμιο Συμπόσιο για την Προστασία της Γεωλογικής Κληρονομιάς (13/6/1991, Γαλλία – Digne).

Η έννοια της γεωλογικής κληρονομιάς είναι μια σχετικά νέα έννοια που η κατανόησή της προϋποθέτει μια διαφορετική αντίληψη για τη θεώρηση του περιβάλλοντος. Η προστασία της συνεπάγεται την προστασία και διατήρηση σημαντικών γεωλογικών – γεωμορφολογικών θέσεων, των γεωτόπων που είναι σημαντικοί μάρτυρες της μακράς εξέλιξης της γης ή δείχνουν σύγχρονες φυσικές και γεωλογικές διεργασίες οι οποίες εξακολουθούν να εξελίσσονται στην επιφάνεια της γης.

Η περιοχή των Τζουμέρκων ή Αθαμανικών Ορέων αποτελεί τμήμα της οροσειράς της Πίνδου που σχηματίστηκε κατά τη διάρκεια της Αλπικής Ορογένεσης. Το έντονο ανάγλυφό της και η πλούσια γεωποικιλότητα που τη χαρακτηρίζει (βουνά, χαράδρες, σπήλαια, ποτάμια, κάθετες πλαγιές, οροπέδια κ.ά.) επηρέασε διαχρονικά τη βιοποικιλότητα και διαμόρφωσε σε μεγάλο βαθμό το ιστορικό τοπίο και τον πολιτισμό των κατοίκων της σε βαθμό που μπορεί να χαρακτηριστεί γεώτοπος με μεγάλη οικολογική, επιστημονική – ερευνητική, εκπαιδευτική, πολιτισμική, τουριστική και αισθητική αξία.

**ΣΚΟΠΟΣ**

Η συνειδητοποίηση ότι η αλόγιστη χρήση των φυσικών πόρων και οι παρεμβάσεις του ανθρώπου στο γεωπεριβάλλον απειλούν τους γεωτόπους, γεγονός που καθιστά επιτακτική την ανάγκη της διατήρησης της γεωποικιλότητας και της γεωλογικής μας κληρονομιάς, καθώς το παρελθόν της γης δεν είναι λιγότερο σημαντικό από αυτό των ανθρώπων.

**ΣΤΟΧΟΙ**

 **Γνωστικοί** : να διακρίνουν τους ενδογενείς και εξωγενείς παράγοντες που διαμορφώνουν το ανάγλυφο της Γης, να κατανούν τις σχετικά άγνωστες έννοιες γεωλογικός χρόνος, γεώτοπος, γεωποικιλότητα, γεωλογική κληρονομιά, γεωδιατήρηση, να κατονομάζουν, να κατηγοριοποιούν και να ταξινομούν τους γεωτόπους (π.χ. επιστημονικοί, οικολογικοί, τουριστικοί, αισθητικοί κ.ά), να περιγράφουν τα κύρια χαρακτηριστικά ενός γεωτόπου (π.χ. μιας χαράδρας), να αντιλαμβάνονται τις συνθήκες δημιουργίας ενός γεωτόπου (π.χ. ενός σπηλαίου).

 **Ψυχοκινητικοί** : να μπορούν να χρησιμοποιούν απλά όργανα και εργαλεία για να κάνουν μετρήσεις και υπολογισμούς, να αξιοποιούν πληροφορίες για να διαβάσουν έναν γεωλογικό ή εδαφολογικό χάρτη, να μπορούν να αξιολογούν τις προϋποθέσεις κατασκευής ενός έργου σε μια τοποθεσία (π.χ. θεμελίωση ενός γεφυριού ή σπιτιού) και να επαληθεύουν τις υποθέσεις τους με απλές προσομοιώσεις καθώς και να επεξηγούν τις πιθανές επιπτώσεις μιας ανθρωπογενούς παρέμβασης σε έναν γεώτοπο (π.χ. χωροθέτηση ΧΥΤΑ).

 **Συναισθηματικοί** : Να υιοθετούν στάσεις και συμπεριφορές στην κατεύθυνση της προστασίας και διατήρησης της γεωλογικής κληρονομιάς και να αναλαμβάνουν πρωτοβουλίες **συμμετοχής και δράσης** προκειμένου να υποκινήσουν και να παροτρύνουν τη λήψη μέτρων και αποφάσεων για την αειφορική διαχείριση ενός γεωτόπου.

**ΠΡΟΓΡΑΜΜΑ 7.**

 **ΤΙΤΛΟΣ : ΕΘΝΙΚΟ ΠΑΡΚΟ ΤΖΟΥΜΕΡΚΩΝ, ΠΕΡΙΣΤΕΡΙΟΥ ΚΑΙ ΧΑΡΑΔΡΑΣ ΑΡΑΧΘΟΥ**

**ΘΕΜΑΤΙΚΟΣ ΑΞΟΝΑΣ** : Προστατευόμενες Περιοχές

**ΟΜΑΔΑ ΣΤΟΧΟΣ** : Μαθητές δημοτικού, γυμνασίου, λυκείου

**ΔΙΑΡΚΕΙΑ** : Τριήμερο

**ΠΕΔΙΟ ΥΛΟΠΟΙΗΣΗΣ** : Πράμαντα - Χριστοί

**ΕΠΙΛΟΓΗ ΤΟΥ ΠΡΟΓΡΑΜΜΑΤΟΣ**

Η προστασία του φυσικού περιβάλλοντος και ειδικότερα σημαντικών οικοσυστημάτων όπως δάση και πηγές είχε θεσμοθετηθεί ήδη από την αρχαιότητα μέσω της σύνδεσής τους με τη θρησκεία και διάφορες προστάτιδες θεότητες (π.χ. ιερά άλση). Το πρώτο εθνικό πάρκο παγκοσμίως δημιουργήθηκε στο Yellowstone των ΗΠΑ το 1872 *προς όφελος και απόλαυση των ανθρώπων*. Στη χώρα μας ο πρώτος νόμος προστατευόμενων περιοχών ήταν ο «νόμος περί αρχαιοτήτων» που εκδόθηκε το 1932, ενώ ο πρώτος ειδικός νόμος που αναφέρεται στην προστασία του φυσικού περιβάλλοντος ψηφίστηκε το 1938 και προέβλεπε την ίδρυση πέντε «Εθνικών Δρυμών».

Στη βάση του ορισμού και των προδιαγραφών που δόθηκαν από τη Διεθνή Ένωση για την Προστασία της Φύσης (IUCN, 1984) - *προστατευόμενη περιοχή είναι μία χερσαία ή θαλάσσια περιοχή αφιερωμένη στη διατήρηση της βιολογικής ποικιλότητας και των σχετικών φυσικών και πολιτιστικών πόρων, που θα διέπεται από ένα αποτελεσματικό νομικό πλαίσιο -* θεσμοθετήθηκε με Προεδρικό Διάταγμα (ΦΕΚ 49, τχ4, 12.02.2009) το Εθνικό Πάρκο Τζουμέρκων, Περιστερίου και Χαράδρας Αράχθου. Στο άρθρο 1 αναφέρεται : *Σκοπός του παρόντος Προεδρικού Διατάγματος είναι η προστασία, διατήρηση και διαχείριση της φύσης και του τοπίου, ως φυσικής κληρονομιάς και πολύτιμου εθνικού φυσικού πόρου σε τμήματα της περιοχής των ορεινών όγκων των Τζουμέρκων (Αθαμανικών Ορέων),του Περιστερίου (Όρους Λάκμος), της χαράδρας του ποταμού Αράχθου και της ενδιάμεσης αυτών περιοχής, που διακρίνονται για τη μεγάλη βιολογική, οικολογική, αισθητική, επιστημονική, γεωμορφολογική, γεωλογική και εκπαιδευτική τους αξία, με το χαρακτηρισμό τους ως Εθνικό Πάρκο.*

Η ανάληψη υλοποίησης σχετικού εκπαιδευτικού προγράμματος από το ΚΠΕ Πραμάντων θεωρήθηκε εκ των ουκ άνευ καθώς ο Δήμος Βορείων Τζουμέρκων γεωγραφικά ανήκει εξολοκλήρου εντός των ορίων του Εθνικού Πάρκου.

**ΣΚΟΠΟΣ**

Η συμβολή στη διατήρηση και ορθή διαχείριση των σπάνιων τοπίων, οικοτόπων και ειδών χλωρίδας και πανίδας που απαντώνται στην προστατευόμενη περιοχή του Εθνικού Πάρκου Τζουμέρκων, Περιστερίου και Χαράδρας Αράχθου, καθώς και της θεσμοθέτησης διαδικασιών και μέτρων για την εξασφάλιση της αρμονικής συνύπαρξης ανθρώπου και φύσης στο πλαίσιο της αειφόρου ανάπτυξης.

**ΣΤΟΧΟΙ**

 **Γνωστικοί** : να κατακτήσουν θεμελιώδεις περιβαλλοντικές έννοιες και βασικές γνώσεις σχετικά με τις προστατευόμενες περιοχές, τα ιδιαίτερα χαρακτηριστικά, το ρόλο και την αξία τους (οικοσύστημα, ροή ενέργειας, βιογεωχημικοί κύκλοι, βιοποικιλότητα, τύποι χλωρίδας και πανίδας, τύποι οικοσυστημάτων κ.ά.), να κατατάσσουν και να κατηγοριοποιούν τους τύπους οικοσυστημάτων και προστατευόμενων περιοχών και να συγκρίνουν τα χαρακτηριστικά τους, να κατανοήσουν την ιδιαίτερη βιολογική, οικολογική, αισθητική, επιστημονική, γεωμορφολογική, γεωλογική και εκπαιδευτική αξία του Εθνικού ΠάρκουΤζουμέρκων, Περιστερίου και Χαράδρας Αράχθου.

 **Ψυχοκινητικοί** : να μπορούν να σχεδιάζουν και να συμπληρώνουν εννοιολογικούς χάρτες, να κατασκευάζουν απλές μακέτες, να μπορούν να χρησιμοποιούν απλά όργανα και εργαλεία και να κάνουν μετρήσεις και υπολογισμούς, να αξιοποιούν πληροφορίες για να διαβάσουν έναν χάρτη, να επεξηγούν τις πιθανές επιπτώσεις μιας ανθρωπογενούς παρέμβασης σε ένα ευαίσθητο οικοσύστημα, να προτείνουν οικοτουριστικές διαδρομές και περιβαλλοντικά μονοπάτια λαμβάνοντας υπόψη τη φέρουσα ικανότητα της περιοχής, να σχεδιάζουν ήπιες μορφές επιχειρηματικών δραστηριοτήτων λαμβάνοντας υπόψη τους περιορισμούς σε κάθε ζώνη προστασίας του Εθνικού Πάρκου.

 **Συναισθηματικοί** : Να υιοθετούν **στάσεις και συμπεριφορές** στην κατεύθυνση της προστασίας και διατήρησης των σπάνιων τοπίων, οικοτόπων και ειδών χλωρίδας και πανίδας που απαντώνται στην προστατευόμενη περιοχή του Εθνικού Πάρκου Τζουμέρκων, Περιστερίου και Χαράδρας Αράχθου και να αναλαμβάνουν πρωτοβουλίες **συμμετοχής και δράσης** προκειμένου να υποκινήσουν και να παροτρύνουν τη λήψη μέτρων και αποφάσεων για την αειφορική διαχείριση της περιοχής.

**ΠΡΟΓΡΑΜΜΑ 8.**

 **ΤΙΤΛΟΣ : ΦΥΣΙΚΟ ΠΕΡΙΒΑΛΛΟΝ ΚΑΙ ΙΣΤΟΡΙΚΟ ΤΟΠΙΟ ΤΩΝ ΤΖΟΥΜΕΡΚΩΝ**

 **ΘΕΜΑΤΙΚΟΣ ΑΞΟΝΑΣ** : Αειφορική διαχείριση του τοπίου - παραδοσιακοί οικισμοί

 **ΟΜΑΔΑ ΣΤΟΧΟΣ** : Μαθητές δημοτικού, γυμνασίου, λυκείου

 **ΔΙΑΡΚΕΙΑ** : Μονοήμερο - Τριήμερο

 **ΠΕΔΙΟ ΥΛΟΠΟΙΗΣΗΣ** : Καλέντζι (μονοήμερο) - Πράμαντα - Συρράκο - Καλαρρύτες (τριήμερο)

**ΕΠΙΛΟΓΗ ΤΟΥ ΠΡΟΓΡΑΜΜΑΤΟΣ**

“*Κάθε πολιτισμός είναι συνυφασμένος με ένα χώρο που έχει όρια λίγο πολύ σταθερά. Επομένως κάθε πολιτισμός έχει μια ιδιαίτερη, δική του γεωγραφία, δηλαδή ένα δεδομένο σύνολο από δυνατότητες και περιορισμούς, που σπάνια αλλοιώνονται, και οπωσδήποτε διαφέρουν πάντα από τον ένα πολιτισμό στον άλλον. Αποτέλεσμα; Μια πολύχρωμη εικόνα του κόσμου, που μπορεί να αποτυπωθεί σε μια απειρία από χάρτες : χάρτες που εμφαίνουν, κατά ζώνες, τη χρήση δομικών υλικών : ξύλο, τσατμάς, μπαμπού, χαρτί, τούβλα ή πέτρα…Κάθε τόπος με τις δικές του προκλήσεις και με τις δικές του απαντήσεις*”. Fernand Braudel, Γραμματική των Πολιτισμών.

Ως προς την οργάνωση του χώρου, η μεγάλη οικιστική διασπορά, η ιδιαίτερη ανώμαλη γεωμορφολογία, οι ιστορικές συνθήκες και η γεωπολιτική θέση της περιοχής των Τζουμέρκων συνέβαλαν στη συγκρότηση ενός χωρικού συνόλου με εσωτερική συνοχή και υποδομές κατάλληλες για τις οικονομικές λειτουργίες, τις επικοινωνίες αλλά και την κοινωνική, πολιτική και θρησκευτική έκφραση των κατοίκων. Οι δρόμοι, τα γεφύρια, τα χάνια, οι πέτρινες σκάλες, οι νερόμυλοι, οι νεροτριβές, τα μαντάνια, οι βρύσες, τα πεζούλια από ξερολιθιά που συγκρατούν τους μικρούς κλήρους γεωργικής γης σε οικισμούς με μεγάλο υψόμετρο και απότομες κλίσεις, τα μοναστήρια και τα εικονοστάσια συγκροτούν ένα πολιτισμικό σύνολο που εκφράζει τη διαχρονική προσπάθεια του ανθρώπου να οικειοποιηθεί το φυσικό του περιβάλλον και να εκφραστεί γενικά με βάση τις υλικές και συμβολικές του ανάγκες. Οι παραδοσιακές υποδομές αποτελούν αξιόλογα μνημεία όχι μόνο του υλικού βίου και του πολιτισμού αλλά και της οργάνωσης του χώρου αυτής καθεαυτής, όπου η λειτουργία τους παρουσιάζει μια έντονη συμβολική διάσταση. Παράλληλα συνιστούν την ίδια την ταυτότητα του χώρου, που, μάλιστα, παρουσιάζει ένα ξεχωριστό ενδιαφέρον από τη σκοπιά της πολιτισμικής οικολογίας.

# Ξεκινώντας, λοιπόν, από τη θέση ότι υπάρχει μια αμφίδρομη σχέση ανάμεσα στο τοπίο και στις ανθρώπινες δραστηριότητες – δεν είναι μόνο η πρόκληση του ανθρώπου προς τη φύση που “κατασκευάζει” τα τοπία, είναι επίσης η απάντηση της φύσης σ’ αυτή την πρόκληση με τη μορφή κατασκευών που καθορίζονται από το ανάγλυφο, τη φύση του εδάφους και το κλίμα - το εν λόγω πρόγραμμα σχεδιάστηκε στη βάση της σχέσης αυτής και αφορά στην αλληλεπίδραση του φυσικού περιβάλλοντος των Τζουμέρκων με την κοινωνία και την οικονομία των κοινοτήτων της περιοχής.

**ΣΚΟΠΟΣ**

 Η ανάδειξη της αμφίδρομης σχέσης του φυσικού περιβάλλοντος των Τζουμέρκων με τις ανθρώπινες δραστηριότητες, δηλαδή του δεσίματος των κυρίαρχων φυσικών στοιχείων με τα έργα των απλών ανθρώπων που σχετίζονται άμεσα ή έμμεσα μ’ αυτά, μπορεί να δώσει τη δυνατότητα στους μαθητές, μέσα από μια ολιστική – διεπιστημονική θεώρηση, να ανακαλύψουν όψεις της ιστορικότητας του Τζουμερκιώτικου τοπίου.

**ΣΤΟΧΟΙ**

 **Γνωστικοί** : να κατανοήσουν την αλληλεπίδραση του χώρου με τον άνθρωπο και την κοινωνία του, να πληροφορηθούν σχετικά με το ιστορικό πλαίσιο μέσα στο οποίο εκδηλώνεται το φαινόμενο της τεχνικής - επαγγελματικής δραστηριοποίησης ατόμων ή ομάδων (συντεχνίες, μπουλούκια) και των δημιουργημάτων τους, καθώς και της επίδρασης αυτών των δραστηριοτήτων στη διαμόρφωση του κοινωνικού-οικονομικού-πολιτισμικού χαρακτήρα των περιοχών τους και όχι μόνο.

 **Ψυχοκινητικοί** : Η μελέτη των εποχικών μετακινήσεων ξεδιπλώνει στα μάτια και τη φαντασία των μαθητών τους δρόμους και την πορεία που ακολουθούσαν οι κτηνοτρόφοι, οι έμποροι, οι μάστορες κ.ά, τα μέσα μεταφοράς, τους σταθμούς και μια σειρά από στοιχεία και γεγονότα που απλώνουν την ιστορία των ανθρώπων στο χώρο και το χρόνο, καλώντας τους ακόμη και να περπατήσουν πάνω στα μονοπάτια της ιστορίας για να αφουγκραστούν την ιστορικότητα του τοπίου.

Οι διδακτικές επισκέψεις σε μουσεία, μνημεία, εργαστήρια παρέχουν πολιτισμικά ερεθίσματα στους μαθητές και στοχεύουν στην καλλιέργεια της ικανότητας άσκησης των μορφωτικών εκείνων πρακτικών, που η κοινωνία τις θεωρεί ως τις πιο *ευγενείς*, έτσι ώστε το σχολείο να λειτουργήσει αντισταθμιστικά απέναντι σε μαθητές που δε βρίσκουν στο οικογενειακό τους περιβάλλον την ώθηση προς τις πρακτικές αυτές.

 **Συναισθηματικοί** : οι πρακτικές επαφής και επικοινωνίας του παιδιού με το ιστορικό περιβάλλον της περιοχής του, λειτουργούν καταλυτικά στην κατεύθυνση του να προσεγγίζει συναισθηματικά και διαφορετικούς εθνικούς πολιτισμούς γύρω του, *συλλαμβάνoντας έτσι την παγκοσμιότητα της έννοιας Άνθρωπος*. Η ιδέα της τοπικότητας μπορεί και πρέπει στο σύγχρονο σχολείο να στοχεύσει στην κατανόηση των ετεροτήτων σε ένα πολυπολιτισμικό περιβάλλον ή, όπως πρόσφατα αποκλήθηκε, στην κατεύθυνση μιας *Πολιτιστικής Οικολογίας.*

**ΠΡΟΓΡΑΜΜΑ 9.**

**ΤΙΤΛΟΣ : ΤΟΠΙΑ ΚΑΙ ΤΟΠΟΙ ΛΑΤΡΕΙΑΣ - Η ΠΝΕΥΜΑΤΙΚΗ ΔΙΑΣΤΑΣΗ ΤΗΣ ΠΕΡΙΒΑΛΛΟΝΤΙΚΗΣ ΕΚΠΑΙΔΕΥΣΗΣ**

**ΘΕΜΑΤΙΚΟΣ ΑΞΟΝΑΣ** : Αειφορική διαχείριση του τοπίου - Άυλη πολιτισμική κληρονομιά

**ΟΜΑΔΑ ΣΤΟΧΟΣ** : Μαθητές δημοτικού, γυμνασίου, λυκείου

**ΔΙΑΡΚΕΙΑ** : Μονοήμερο, Διήμερο

**ΠΕΔΙΟ ΥΛΟΠΟΙΗΣΗΣ** : Μονές Τζουμέρκων και Κατσανοχωρίων

**ΕΠΙΛΟΓΗ ΤΟΥ ΠΡΟΓΡΑΜΜΑΤΟΣ**

 Πολύ πριν οι άνθρωποι νιώσουν την ανάγκη να κατασκευάσουν λιτούς ή εντυπωσιακούς ναούς ως κατοικίες των θεοτήτων (ναός - ναίω = κατοικώ) που τιμούσαν και λάτρευαν σε πλήρη και στενή σχέση με τους ετήσιους αναπαραγωγικούς κύκλους της ζωής, οι ιεροί τόποι ή οι τόποι λατρείας τους ήταν υπαίθριοι. Για παράδειγμα στην Ήπειρο το πανελλήνιο ιερό της Δωδώνης διαμορφώθηκε γύρω από την ιερή βελανιδιά στις ρίζες της οποίας κατοικούσε η Γαία, ενώ στο ίδιο μέρος ανάβλυζε και μία πηγή. Με την πάροδο του χρόνου οι τόποι αυτοί άλλοτε ξεχάστηκαν κι εγκαταλείφθηκαν, ενώ σε πολλές περιπτώσεις εξελίχθηκαν και επανιδρύθηκαν με βάση νέες θρησκείες. Τη θέση των αρχαίων ιερών πήραν χριστιανικοί ναοί, μοναστήρια, ξωκλήσια κ.ά. διατηρώντας πολλές φορές την αίσθηση της προσέγγισης του υπερβατικού και του θείου μέσα από την οποία «επιβλήθηκε» και η έννοια της προστασίας του τοπίου.

 Η συσχέτιση των βιογεωλογικών και πολιτιστικών στοιχείων (άυλων και υλικών) παρέχεται από την έννοια των «τοπίων πολιτισμού» που συμπεριλαμβάνονται στο κείμενο της Συνθήκης της Unesco για την Παγκόσμια Φυσική και Πολιτιστική Κληρονομιά. Στον κατάλογο της Unesco συμπεριλαμβάνονται και αρκετά ελληνικά μνημεία, όπως τα Μετέωρα ή η Μονή Δαφνίου κ.ά.

 Στην περιοχή των Τζουμέρκων και Κατσανοχωρίων – όπως άλλωστε και σε πολλές άλλες ηπειρώτικες πολιτισμικές ενότητες - οι συμβολικές και μεταφυσικές ανάγκες είναι συνυφασμένες με το τοπίο, το οποίο μετατρέπεται από φυσικό σε πολιτισμικό μέσα από την οικολογική προσαρμογή της κοινότητας. Η πολιτισμική συγκρότησή τους δεν έχει μόνο υλική διάσταση αλλά και πνευματική. Η έντονη παρουσία των λατρευτικών χώρων στην περιοχή σηματοδοτεί την αγωνία των κατοίκων να "εξημερώσουν" το φυσικό περιβάλλον και να προφυλαχτούν από πραγματικούς ή μεταφυσικούς κινδύνους (ακραία καιρικά φαινόμενα).

 Σε έναν τόπο με λίγους παραγωγικούς πόρους και με λιγοστή καλλιεργήσιμη γη, σε μια κοινωνία της μικρής κτηνοτροφίας και της "ξηρικής" κατά κανόνα συμπληρωματικής γεωργικής καλλιέργειας, φαίνεται πως οι άνθρωποι αισθάνθηκαν πιο έντονη την ανάγκη του θείου και του υπερφυσικού για να προστατευτούν. Έτσι τα μοναστήρια αποτελούν σημαντικά στοιχεία της οργάνωσης του χώρου αλλά και σημαντικούς κοινωνικούς και οικονομικούς θεσμούς, που σε πολλές περιπτώσεις υποδεικνύουν τους σημαντικότερους σε πληθυσμιακό μέγεθος οικισμούς και φανερώνουν τη στρατηγική σημασία της ευρύτερης τοποθεσίας τους. Για παράδειγμα το μοναστηριακό δρυοδάσος της Ι.Μ. Τσούκας στο Ελληνικό παραπέμπει στο καθεστώς της αειφορικής διαχείρισης του δάσους (βακούφικο), στις σχετικές εξειδικευμένες ασχολίες, όπως οι υλοτόμοι και οι καρβουνιάρηδες και στην προμήθεια της πόλης των Ιωαννίνων με τα προϊόντα της εκμετάλλευσης του δάσους (εμπόριο ξυλείας και κάρβουνου). Αντίστοιχα το μοναστήρι της Πλαίσιας - Πηγαδιών παραπέμπει στο καθεστώς διαχείρισης των καλλιεργήσιμων εκτάσεων της περιοχής (σόργο για σάρωθρα) που καθορίζουν και το είδος των ασχολιών (σαρωθροποιία, γεωργία).

 Οι παραγωγικοί χώροι είναι συνυφασμένοι με τους ιερούς και η συνύπαρξή τους διαμορφώνει τοπία υλικού και άυλου πολιτισμού και χαράσσει διαδρομές που μας προκαλούν να τις ανακαλύψουμε και να τις εξερευνήσουμε.

**ΣΚΟΠΟΣ**

 Η ανάδειξη της πνευματικής διάστασης του φυσικού περιβάλλοντος και της προστασίας των πολιτιστικών τοπίων του παρελθόντος και του παρόντος με την έννοια της συσχέτισης βιογεωλογικών και πολιτιστικών στοιχείων (άυλων και υλικών).

**ΣΤΟΧΟΙ**

 **Γνωστικοί** : να κατανοήσουν την έννοια της πνευματικής διάστασης του τοπίου, να αντιλαμβάνονται την αλληλεπίδραση του χώρου με τον άνθρωπο και την κοινωνία του, να ερμηνεύουν τα τοπία πολιτισμού (άυλου και υλικού) ως περιοχές στις οποίες τα βιογεωλογικά και πολιτιστικά στοιχεία του παρελθόντος και του παρόντος συγκροτούν το χώρο, να αντλούν πληροφορίες για σημαντικά μνημεία της περιοχής (μοναστήρια) με καθολική ιστορική, αισθητική, εθνολογική, ανθρωπολογική και οικολογική αξία.

 Παράλληλα να κατανοούν την έννοια της οικιακής οικονομίας και της περιβαλλοντικής βιωσιμότητας - αειφορίας, μέσα από το παράδειγμα της διαχείρισης των εκτάσεων των μοναστηριών και της εκμετάλλευσης της μικρής παραγωγής των "καθαρών" προϊόντων τους.

 **Ψυχοκινητικοί** : να συναισθανθούν την πνευματική διάσταση τοπίων και τόπων που χρησιμοποιούνταν ή χρησιμοποιούνται ως λατρευτικοί, να προσεγγίζουν την υπερφυσική, υπερβατική και θεία διάσταση της φύσης, μέσα από κιναισθητικές δραστηριότητες να έρθουν σε επαφή (σωματική και πνευματική) με το χώρο, να χρησιμοποιούν απλά όργανα και μέσα (χάρτες, πυξίδες) για να χαράσσουν πολιτιστικές διαδρομές.

 **Συναισθηματικοί** : Αντλώντας από το παράδειγμα της διαχείρισης των εκτάσεων των μοναστηριών και της εκμετάλλευσης των προϊόντων τους να υιοθετούν **στάσεις και συμπεριφορές** στην κατεύθυνση της αειφορικής οικιακής οικονομίας και της κατανάλωσης "καθαρών" προϊόντων. Να υιοθετούν επίσης στάσεις και συμπεριφορές προστασίας και διατήρησης των πολιτισμικών τοπίων και των μνημείων που περιλαμβάνονται σ’ αυτά και παράλληλα να και να αναλαμβάνουν πρωτοβουλίες **συμμετοχής και δράσης** προκειμένου να υποκινήσουν και να παροτρύνουν τη λήψη μέτρων και αποφάσεων για την αειφορική διαχείρισή τους ως προστατευόμενα.

**ΠΡΟΓΡΑΜΜΑ 10.**

 **ΤΙΤΛΟΣ : ΕΝ ΣΩΜΑΤΙ ΥΓΙΕΙ - ΥΠΑΙΘΡΙΕΣ ΔΡΑΣΤΗΡΙΟΤΗΤΕΣ ΚΑΙ Π.Ε.**

**ΘΕΜΑΤΙΚΟΣ ΑΞΟΝΑΣ** : Υπαίθριες Δραστηριότητες (Outdoor Education)και Π.Ε.

**ΟΜΑΔΑ ΣΤΟΧΟΣ** : Μαθητές δημοτικού, γυμνασίου, λυκείου

**ΔΙΑΡΚΕΙΑ** : Μονοήμερο, Διήμερο

**ΠΕΔΙΟ ΥΛΟΠΟΙΗΣΗΣ** : Πράμαντα - Κέντρο Αναψυχής και Άθλησης Αγνάντων

**ΕΠΙΛΟΓΗ ΤΟΥ ΠΡΟΓΡΑΜΜΑΤΟΣ**

 Στις μέρες μας οι έννοιες παιχνίδι, ψυχαγωγία και επικοινωνία έχουν ταυτιστεί από τα παιδιά και τους εφήβους - και όχι μόνο - με τη χρήση ηλεκτρονικών συσκευών (Η/Υ, κινητό τηλέφωνο, tablet, video games) και τα μέσα κοινωνικής δικτύωσης. Η τάση αυτή, σε συνδυασμό με τις κακές διατροφικές συνήθειες, συνεπάγεται την υποβάθμιση της σωματικής, ψυχικής και συναισθηματικής υγείας σε μια κρίσιμη φάση της ζωής τους. Επιπλέον η αποξένωση από το περιβάλλον, τόσο με την έννοια της φύσης όσο και με αυτήν του κοινωνικού περίγυρου, ενισχύει το φαινόμενο του ατομισμού και της επιθετικότητας που στις μέρες μας έχει πάρει ανησυχητικές διαστάσεις (bullying).

 Η ιδέα της επιστροφής στη φύση, όχι ως αναβίωση του ρομαντισμού αλλά ως μέσου για τη ριζική αλλαγή των συνηθειών που περιγράφηκαν πιο πάνω, μπορεί να επιτευχθεί μέσα από ελκυστικές δραστηριότητες που πραγματοποιούνται σε υπαίθριο χώρο, ενεργοποιούν την πολλαπλή νοημοσύνη και ενισχύουν την πολύπλευρη ανάπτυξη των παιδιών.

 Τα τελευταία χρόνια το ανάγλυφο των Τζουμέρκων αποτελεί προνομιακό πεδίο και προσφέρει σημαντικό συγκριτικό πλεονέκτημα για την ανάπτυξη υπαίθριων δραστηριοτήτων με ευρεία διαβάθμιση - από απλές πεζοπορίες μέχρι αθλητισμό περιπέτειας μεγάλου βαθμού δυσκολίας ή/και επικινδυνότητας (extreme sports).

 Οι υπαίθριες δραστηριότητες στην περιοχή εμβέλειας του Κ.Π.Ε. Πραμάντων, προσαρμοσμένες στο επίπεδο των παιδιών, πέρα από τη δυνατότητα για άσκηση, ψυχαγωγία και κοινωνικοποίηση, μπορούν να καλλιεργήσουν το αίσθημα σεβασμού απέναντι στο φυσικό περιβάλλον μέσα στο οποίο πραγματοποιούνται.

**ΣΚΟΠΟΣ**

 Η προάσπιση, η βελτίωση, και η προαγωγή της σωματικής, ψυχικής και κοινωνικής ευεξίας των μαθητών/τριών μέσα από ψυχοκινητικές δραστηριότητες, παιχνίδια - δράσεις ανάπτυξης και βελτίωσης δεξιοτήτων και αξιών ζωής που πραγματοποιούνται σε υπαίθριο χώρο.

**ΣΤΟΧΟΙ**

 **Γνωστικοί** : να συνειδητοποιήσουν την αξία και τη σημασία της άσκησης και της υπαίθριας δραστηριότητας για την σωματική, ψυχική και συναισθηματική ανάπτυξή τους, να κατανοούν και να επεξηγούν κανόνες και όρους μιας άσκησης, ενός παιχνιδιού ή μιας δραστηριότητας, να είναι σε θέση να γνωρίζουν και να οριοθετούν το βαθμό δυσκολίας ή/και της επικινδυνότητάς τους, να ανακαλύπτουν την πολύπλευρη αξία του φυσικού περιβάλλοντος για την υγεία και την ίδια τη ζωή

 **Ψυχοκινητικοί** : Οι υπαίθριες δραστηριότητες αποτελούν προνομιακό πεδίο για την πολύπλευρη ανάπτυξη των παιδιών καθώς ενεργοποιούν εκτός από την κιναισθητική ή σωματική νοημοσύνη όλους τους άλλους τύπους της πολλαπλής νοημοσύνης (κατά Gardner) καθώς μέσα από τις δραστηριότητες αυτές μαθαίνουν να ασκούνται όχι μόνο σωματικά αλλά κυρίως σε επίπεδο ενδοπροσωπικό και διαπροσωπικό.

 **Συναισθηματικοί** : Η επαφή με τη φυσική δραστηριότητα και γενικότερα τη φύση ως πεδίο στο οποίο λαμβάνει χώρα ασκεί τους μαθητές στο να υιοθετούν στάσεις και συμπεριφορές που προάγουν τον υγιεινό τρόπο ζωής μέσα σ’ ένα υγιεινό περιβάλλον και να αναλαμβάνουν πρωτοβουλίες **συμμετοχής και δράσης** προκειμένου να υποκινήσουν και να παροτρύνουν τη λήψη μέτρων και αποφάσεων για την προστασία του περιβάλλοντος ως μέσου για την προαγωγή της ατομικής και συλλογικής υγείας.

 ***Κατά την διάρκεια υλοποίησης των προγραμμάτων του ΚΕΠΕΑ Πραμάντων απαραίτητα είναι τa σακίδια πλάτης μεταφοράς των υλικών και του φαρμακείου***  και η ***φωτογραφική* μηχανή**.